Ministrul fondurilor europene, Adrian Câciu, a transmis joi, pe contul său de Facebook, înainte de prima zi de proteste a angajaților din minister nemulțumiți de nivelul de salarizare, că actualele salarii sunt la nivelul maxim prevăzut în lege, că nu prin proteste se rezolvă problema și că ministerul a trimis propuneri de îmbunătățire a grilei de salarizare în viitoarea lege a salarizării unitare.
„Am avut discuții aplicate cu membrii sindicatului MIPE-Normalitate în vederea găsirii unor direcții de acțiune pentru soluționarea cererilor venite din partea sindicatului (...) având în vedere faptul că noua lege a salarizarii unitare în sectorul public este în elaborare la Ministerul Muncii si Protecției Sociale, au fost transmise o serie de propuneri privind noua grila de salarizare a personalului care gestionează fonduri europene din cadrul MIPE pentru a fi cuprinsă în noua lege a salarizării unitare – jalon PNRR cu solicitarea corelării salarizării personalului în raport cu complexitatea activității desfășurate și eliminarea inechităților salariale existente prin modificarea Legii-Cadru nr.153/2017, cu modificările și completările ulterioare”, a scris ministrul fondurilor europene.
Câciu precizează că există diferențe de salarizare între anumite instituții, dar nu prin proteste se rezolvă problema și că a propus schimbări ale grilei de salarizare pentru angajații MIPE în viitoarea lege.
„Trebuie mentionat faptul că nivelul de salarizare actual al personalului MIPE este la nivelul maxim prevazut în grila de salarizare pentru familia ocupatională "Administratie", din Legea 153/2017. Aplicarea însă, mai mult sau mai putin corectă a diferitelor articole de lege sau a modificărilor aduse la legea salarizarii unitare, de-a lungul timpului, de catre unele din instituțiile din administratia centrală, a făcut ca, pe anumite segmente, sa existe diferente de salarizare între institutii care nu neaparat s-au regasit și într-un grad mai mare de responsabilitate sau de performanță, ceea ce creeaza inechitați între salariatii din diverse instituții. Tocmai de aceea, rezolvarea trebuie sa fie una structurală si nu una ad-hoc, iar toată administratia centrală trebuie reașezată pe principii de echitate, responsabilitate și eficiență (...) Nu protestele rezolvă aceste probleme ci dialogul social așa cum este el prevăzut de Legea 367/2022 a dialogului social, cu modificările și completările ulterioare”, a scris ministrul.
Sindicatul ”MIPE Normalitate” organizează proteste, joi şi vineri, în faţa Ministerului Fondurilor Europene, angajaţii solicitând stabilirea nivelului de salarizare în funcţie de cel maxim din cadrul categoriei profesionale, acordarea unui statut special personalului de specialitate care gestionează fonduri europene nerambursabile şi îmbunătăţirea condiţiilor în care îşi desfăşoară activitatea. Un miting de protest va avea loc, în faţa MIPE, joi, între orele 15 şi 17, iar al doilea va fi vineri, între orele 12 şi 14.30, în acelaşi loc.